Se billedserie Sådan ser det ud, når blandt andre syriske flygtninge krydser Europas grænser i Balkan-området. I Næstved er naboer til teltlejren for asylansøgere så utrygge, at de flytter fra det nærliggende villakvarter. Foto: Anna C. Møhl

Send til din ven. X Artiklen: Naboer til asyllejr: Ballade tvinger os til at flytte Modtagerens email * : Din e-mail * : Dit navn * : Evt. kommentar: *) skal udfyldes.

Naboer til asyllejr: Ballade tvinger os til at flytte

Næstved - 10. juni 2016 kl. 12:20 Af Kasper Frank Kontakt redaktionen: sndk@sn.dk

Naboer til teltlejren for asylansøgere i Næstved er så utrygge, at de har set sig nødsaget til at flytte fra kvarteret. Det fortæller en familie, som ikke ønsker at stå frem i avisen.

Læs også: Borgmester kræver ministersvar om teltlejr

Sjællandske har været i kontakt med de to personer fra familien, som bor i nærheden af teltlejren på Beredskabsstyrelsens areal på adressen Bag Bakkerne. Naboerne bekræfter flere af de påstande, byrådsmedlem Githa Nelander (DF) har påpeget i avisen i ugens løb.

Beslutningen om at flytte fra villakvarteret blev truffet for nogle uger siden, da familien oplevede en eskalering af urolighederne i og omkring teltlejren.

Render rundt i haverne

Den anonyme familie fortæller, hvordan det sommervejret har medført, at asylansøgere støjer til langt ud på natten, opholder sig i store grupper på nærliggende grønne arealer, ligesom familiemedlemmer flere gange har følt sig antastet.

- De render rundt i vores haver, kigger ind af vinduer og tager fat i dørhåndtagene. Vores børn har ikke lyst til at være her, og så er det altså for galt, siger naboen, som føler sig priviligeret, fordi familien har haft mulighed for at flytte.

Ikke alle kan flytte

Det er ikke alle der har den mulighed, og derfor bør lejren lukkes, så naboerne slipper for at være utrygge, lyder det.

En gruppe på 14 personer fra nabolaget var ifølge Sjællandskes oplysninger samlet sidste weekend for at drøfte situationen. Folk er vrede over, at ingen tilsyneladende har taget deres henvendelser om problemerne seriøst. Der er skrevet breve til Langeland Kommune, som står for driften af asyllejren, ligesom integrations- og udlændingeminister Inger Støjberg (V) er blevet informeret om problemerne. De eneste, der har været lydhøre er angiveligt Dansk Folkepartis Githa Nelander.

Ifølge Sjællandskes oplysninger planlægger flere familier at flytte fra området.

Opbakning

Som avisen i går kunne fortælle, bliver Githa Nelander mødt af opbakning fra borgmester Carsten Rasmussen (S), som efterlyser en dato for, hvornår teltlejren kan nedlægges. Også toppolitikeren Søren Espersen (DF) kræver flygtningelejren lukket eller flyttet langt væk fra beboelse, så naboerne kan leve deres liv i fred og ro bag ligusterhækkene.

Inger Støjberg understregede i den forbindelse over for Sjællandske, at der ikke er aktuelle planer om at lukke lejren.

Derfor må naboerne formentlig bestræbe sig på at leve med de udfordringer, asylansøgernes ophold i teltlejren medfører. Det betyder, at oplevelser med affald på vejene, daglige politiudrykninger, ubudne gæster i haverne og støj natten lang fortsætter med at skræmme beboerne i området.

- Vi er bange, og folk er bange for at stå frem og fortælle om det her. Det er ikke til at holde ud, lyder det fra en nabo.

Tidligere har blandt andre Jens Kjær Nielsen, tidligere byrådpolitiker for Venstre, stået frem i flere medier. Til Berlingske sagde han blandt andet i januar:

- Vi er helt almindelige husejere, der skal have hverdagen til at gå op med job og børn. Vi er hverken for eller imod flygtninge. Vi vil bare føle os trygge i hverdagen og i øvrigt være i fred.

Nu ønsker han ikke at udtale sig til Sjællandske.

relaterede artikler

DF-forslag udløser intern strid om flygtningelejr 09. juni 2016 kl. 06:06

Dansk Folkeparti kræver flygtningelejr lukket 08. juni 2016 kl. 06:10